Na osnovu člana 27 stav I tačka 13, člana 38 stav I tačka 2 Zakona o lokalnoj samoupravi („Službeni list Crne Gore", br.02/18, 34/19, 38/20, 50/22 i 84/22), članom 27 stav I tačka 16 i člana 46 stav I tačka 2 Statuta Opštine Rožaje („Službeni list Crne Gore -Opštinski propisi”, br. 38/18, 16/21) a u vezi sa članom 47 i 113 Zakona o sportu („Službeni list Crne Gore”, br. 44/18 i 123/21), Skupština opštine Rožaje, na sjednici održanoj dana 24.12.2025.godine, donijela je

**ODLUKU**

**o preuzimanju osnivačkih prava nad košarkaškim klubom „Ibar” Rožaje i fudbalskim klubom „Ibar” Rožaje**

**Član 1**

**I PREDMET ODLUKE**

Ovom Odlukom se utvrđuje preuzimanje osnivačkih prava Opštine Rožaje nad sportskim organizacijama, i to:

• Košarkaškim klubom „Ibar” Rožaje

• Fudbalskim klubom „Ibar” Rožaje,

(u daljem tekstu: Klubovi), sa ciljem unaprijeđenja sportskih aktivnosti, institucionalne podrške i daljeg razvoja klubova na teritoriji opštine Rožaje.

**II RAZLOZI ZA DONOŠENJE ODLUKE**

**Član 2**

Preuzimanje osnivačkih prava nad Klubovima zasniva se na:

* Potrebi za unaprijeđenjem uslova rada i daljeg razvoja sporta u opštini Rožaje,
* Usaglašavanju rada Klubova sa pozitivnim zakonskim propisima i principima dobre prakse,
* Povećanju efikasnosti u organizaciji, upravljanju i nadzoru nad radom sportskih subjekata,
* Stvaranju boljih uslova za razvoj omladinskog i amaterskog sporta, kao i podsticanju učešća građana u sportskim aktivnostima,
* Promociji sportskih vrijednosti, fer-pleja i zdravih stilova života među mladima,
* Racionalnijem korišćenju postojećih materijalnih i ljudskih resursa u oblasti sporta.

**III OSNIVAČKA PRAVA**

**Član 3**

Opština Rožaje preuzima osnivačka prava nad Klubovima, koja uključuju prava i obaveze u vezi sa:

* Postavljanjem i smjenom članova upravnih organa Klubova (Skupština,upravni odbor, nadzorni odbor),
* Donošenjem odluka o dugoročnim strateškim pravcima razvoja Klubova,
* Usvajanjem finansijskih planova i praćenjem njihove realizacije,
* Obezbjeđivanjem transparentnog i stabilnog finansiranja iz budžeta Opštine Rožaje, u skladu sa mogućnostima planiranim budžetskim izdvajanjima.

**Član 4**

Opština Rožaje stiče pravo svojine nad Košarkaškim klubom „Ibar” Rožaje i Fudbalskim klubom „Ibar” Rožaje u 100% vlasništvu na osnovu datih i ovjerenih izjava suvlasnika klubova da se odriču vlasničkog udjela u klubovima u ime Opštine Rožaje.

Prenos prava svojine iz stava 1 ovog člana vrši se u skladu sa propisima kojim se ureduju svojinsko - pravni odnosi.

Danom preuzimanja osnivačkih prava nad Košarkaškim klubom „Ibar” Rožaje i Fudbalskim klubom „Ibar” Rožaje, prestaju da važe sva prava, obaveze i ovlašćenja prethodnih suvlasnika i upravljačke strukture, a Opština Rožaje stiče isključivo pravo raspolaganja, upravljanja i odlučivanja u skladu sa zakonom i aktima klubova.

**Član 5**

Preuzimanjem osnivačkih prava nad Košarkaškim klubom “Ibar” Rožaje i Fudbalskim klubom “Ibar” Rožaje, Opština Rožaje preuzima i obaveze nastale u radu klubova, utvrđene na dan preuzimanja, nakon sprovedene revizije.

**IV UPRAVLJANJE KLUBOVIMA**

**Član 6**

Upravljanje Klubovima vršiće nadležni organi, imenovani od strane Opštine Rožaje.

Klubovi su dužni da u roku od 30 dana od dana stupanja na snagu ove Odluke donesu novi statut usklađen sa ovom Odlukom i važećim zakonskim propisima.

Sportski klubovi čiji je osnivač Opština Rožaje dužni su da redovno, najmanje kvartalno, dostavljaju nadležnim organima Opštine izvještaje o radu i finansijskom poslovanju, koji sadrže pregled prihoda i rashoda, izvode sa računa, fakture, ugovore i drugu relevantnu dokumentaciju kojom se dokazuje namjensko korišćenje sredstava.

Sportski klubovi čiji je osnivač Opština Rožaje odgovaraju za svoj rad i finansijsko poslovanje Predsjedniku Opštine Rožaje.

**V FINANSIRANJE**

**Član 7**

Sredstva za finansiranje Klubova obezbjeđivaće se iz budžeta Opštine Rožaje, kroz godišnje planove i programe razvoja sporta.

Opština Rožaje može obezbijediti dodatna sredstva iz drugih izvora, uključujući donacije, sponzorstva, državne fondove i sredstva međunarodnih organizacija.

Klubovi su obavezni da savjesno i odgovorno upravljaju sredstvima koja im budu dodijeljena, uz poštovanje zakonskih procedura o javnim nabavkama i transparentnosti.

Klubovi u vlasništvu Opštine finansiraće se iz posebne stavke u Budžetu – „Opštinske sportske organizacije“, u skladu sa njihovim potrebama po zahtjevima i nemaju pravo učešća na Konkursu za sufinansiranje sportskih organizacija.

**VI NADZOR NAD SPROVOĐENJEM ODLUKE**

**Član 8**

Nadzor nad sprovođenjem ove Odluke vršiće organ lokalne uprave nadležan za sport Opštine Rožaje.

**VII STUPANJE NA SNAGU**

**Član 9**

Ova Odluka stupa na snagu osmog dana od dana objavljivanja u „Službenom listu Crne Gore – Opštinski propisi”, a primenjivaće se počev od budžetske 2026.godine.

Broj:02-016/25-437

Rožaje, 25.12.2025.godine

**SKUPŠTINA OPŠTINE ROŽAJE**

Predsjednik Skupštine,

Almir Avdić, s. r.